MT Il-Ġurnal Uffiċjali tal-Unjoni Ewropea L 14/1

REGOLAMENT TAL-KUMMISSJONI (UE) 2016/60

tad-19 ta' Jannar 2016

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu għall-klorpirifos f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,

Billi:

(1) Għall-klorpirifos, il-livelli massimi ta' residwi (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005.

(2) F'konformità mal-Artikolu 21 tar-Regolament (KE) Nru 1107/2009 tal-Parlament Ewropew u tal-Kunsill (2), il-Kummissjoni talbet lill-Awtorità Ewropea dwar is-Sigurtá fl-Ikel, minn hawn 'il quddiem “l-Awtorità”, biex twettaq eżami tossikoloġiku tal-klorpirifos. Il-konklużjoni tal-Awtorità ġiet ippubblikata fit-22 ta' April 2014 (3).

(3) F'konformità mal-Artikolu 43 tar-Regolament (KE) Nru 396/2005, il-Kummissjoni talbet lill-Awtorità tipprovdi opinjoni motivata dwar l-MRLs eżistenti għall-klorpirifos ibbażata fuq il-valuri referenzjarji tossikoloġiċi ġodda. L-Awtorità ssottomettiet l-opinjoni motivata tagħha fit-12 ta' Ġunju 2015 (4).

(4) L-Awtorità kkonkludiet li l-MRLs preżenti għall-mandolin, it-tuffieħ, il-lanġas, il-ħawħ, l-għeneb tal-mejda, it-tut, il-lampun, il-passolina, ir-ribes, il-kiwi, l-ananas, il-patata, it-tadam, il-bżar, il-brunġiel, il-bettieħ, id-dulliegħ, il-kaboċċi bir-ras, il-kaboċċi ċiniżi, il-qaqoċċ, il-kurrat u l-pitravi taz-zokkor jistgħu jqanqlu tħassib dwar il-protezzjoni tal-konsumatur. Għalhekk l-Awtorità rrakkomandat li tbaxxi l-MRLs eżistenti għal dawn il-komoditajiet. Indikat li l-użi fuq it-tut, il-passolina, ir-ribes, il-kiwi, l-ananas, il-patata, il-bettieħ, id-dulliegħ, il-kaboċċi ċiniżi u l-kurrat ma għadhomx appoġġati u li, fir-rigward tal-MRLs għal dawn il-komoditajiet, kienet meħtieġa iktar konsiderazzjoni mill-maniġers tar-riskju. L-MRLs għal dawn il-komoditajiet għandhom jiġu ffissati fil-limitu speċifiku ta' determinazzjoni.

(5) Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi fir-rigward tal-ħtieġa li jiġu adattati ċerti limiti ta' determinazzjoni. Dawk il-laboratorji kkonkludew li għal ċerti komoditajiet, l-iżvilupp tekniku jirrikjedi li jiġu stabbiliti limiti speċifiċi ta' determinazzjoni.

(6) Abbażi tal-opinjoni motivata tal-Awtorità u fid-dawl tal-fatturi rilevanti għall-kwistjoni li qed tiġi kkunsidrata, il-modifiki li jixirqu għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(7) Permezz tal-Organizzazzjoni Dinjija tal-Kummerċ, l-imsieħba kummerċjali tal-Unjoni ġew ikkonsultati dwar l-MRLs il-ġodda u l-kummenti tagħhom ġew meqjusa.

(8) Ir-Regolament (KE) Nru 396/2005 għandu għaldaqstant jiġi emendat skont dan.

(9) Għandu jitħalla jgħaddi perjodu raġonevoli ta' żmien qabel ma l-MRLs modifikati jsiru applikabbli, sabiex l-Istati Membri, il-pajjiżi terzi u l-operaturi tan-negozji tal-ikel ikollhom biżżejjed żmien biex iħejju ruħhom ħalli jkunu konformi mar-rekwiżiti l-ġodda li se jirriżultaw mill-modifika tal-MRLs.

(10) Il-miżuri previsti f'dan ir-Regolament huma f'konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati f'konformità mal-Anness ta' dan ir-Regolament.

Artikolu 2

Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Jibda japplika mill-10 ta' Awwissu 2016.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, id-19 ta' Jannar 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1)

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. EFSA Journal 2014;12(4):3640, 34 pp. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos. EFSA Journal 2015;13(6):4142, 41 pp. doi:10.2903/j.efsa.2015.4142.